ตลาดเงินมีปัญหาตึงตัว ธปท.อัดเงิน3.5หมื่นล้านช่วย
ธปท. ดูแลสภาพคล่องตลาดเงินตลาดพันธบัตรใกล้ชิด หลังพบตึงตัว
18 มี.ค. 2563

นางสาววชิรา อารมย์ดี ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า ในช่วงที่ตลาดการเงินโลกมีความผันผวนสูง ธปท. ได้ติดตามดูแลภาวะตลาดการเงินไทยอย่างใกล้ชิด ซึ่งสัปดาห์ที่ผ่านมา พบว่าสภาพคล่องในตลาดพันธบัตร และสภาพคล่องเงินดอลลาร์ อาจมีความตึงตัวขึ้นบ้างตามภาวะตลาดการเงินโลก ธปท. จึงได้เข้าทำธุรกรรมเพื่อเสริมสภาพคล่องในทั้งสองตลาด โดยเข้าซื้อพันธบัตรภาครัฐทั้งระยะสั้นและระยะยาว มูลค่ารวม 35,000 ล้านบาท เพื่อช่วยลดความผันผวนและเอื้อต่อการทำธุรกรรมของผู้ร่วมตลาด
นอกจากนี้ ธปท. ได้เข้าทำธุรกรรมเสริมสภาพคล่องดอลลาร์ สรอ. เพิ่มขึ้นอย่างต่อเนื่อง เพื่อให้ตลาดมีสภาพคล่องดอลลาร์ สรอ. ที่เพียงพอต่อความต้องการ
ทั้งนี้ ธปท. จะติดตามสถานการณ์อย่างใกล้ชิดและพร้อมเข้าดูแลตลาดการเงินและระบบการเงินให้ธุรกรรมทางการเงินสามารถดำเนินไปได้อย่างต่อเนื่อง
ด้านนางจันทวรรณ สุจริตกุล ผู้ช่วยผู้ว่าการ สายสื่อสารและความสัมพันธ์องค์กร ธปท. เปิดเผยว่า การดำเนินการของ Fed ลดดแกเบี้ยเหลือ 0% สะท้อนความกังวลและสถานการณ์ในตลาดเงินของสหรัฐ ซึ่งจะต้องติดตามการตอบรับของตลาดและผลกระทบต่อความเชื่อมั่นของผู้ร่วมตลาดอย่างใกล้ชิดต่อไป